**ELŐTERJESZTÉS**

**a Bűnmegelőzési, Közbiztonsági és Közrendvédelmi Bizottság**

**2024. március 25-i ülésére**

**Javaslat a polgárőr támogatási keret elosztásával kapcsolatos döntés meghozatalára**

Tájékoztatom a Tisztelt Bizottságot, hogy Szombathely Megyei Jogú Város Önkormányzata a 2024. évi költségvetési rendeletében 2 M Ft-ot hagyott jóvá a városban működő polgárőr egyesületek támogatására.

A Bizottság a 2020. június 22-i ülésén a 26/2020. (VI.22.) BKKB számú határozatában elfogadta a Szombathelyen működő polgárőrségek részére adandó támogatás elosztásának módját, amely azóta változatlanul kerül alkalmazásra. Az egyesületek 2022. év óta az Önkormányzati Támogatási Rendszerbe töltik fel a kérelmeiket és a támogatások felhasználásáról szóló elszámolásaikat.

Szombathelyen támogatást igénylő polgárőr egyesület továbbra is 5 van. A városban ezeken kívül van még egy, önkormányzati támogatást nem igénylő polgárőr egyesület.

**A támogatási rendszer két elemből áll:**

1. **Az alaptámogatás** az egyesület aktív tagjai után adott fejkvóta jellegű támogatás, amely az egyesületek működését szolgálja. Ez jelenleg 5000,- Ft/fő/év azon polgárőr és ifjú polgárőr után, aki Szombathelyen lát el rendszeresen szolgálatot. Aktív tagnak azt a polgárőrt és ifjú polgárőrt lehet számítani, aki polgárőr igazolvánnyal rendelkezik, illetve az igazolvány igénylése az Országos Polgárőr Szövetség felé be lett adva, valamint rendszeresen szolgálatot ad vagy az egyesület munkájában rendszeresen részt vesz.

Az alaptámogatás az Önkormányzati Támogatási Rendszerbe feltöltött kérelmek és azok előírt mellékletei, illetve az egyesületi tagnévsorok alapján kerül elosztásra. A támogatás az első félévben kerül kiutalásra az egyesületek részére.

1. **Az eredményességi támogatás** az alaptámogatás kiutalása után fennmaradó támogatási keret. Az eredményességi támogatás alapja az egyesületek által végzett tevékenység. Az eredményességi támogatás elosztására a bizottság 2020. évben egy új szempontokból álló rendszert dolgozott ki a hagyományos polgárőr egyesületekre vonatkozóan, mivel a lovas polgárőr tevékenység (főleg külterületen és részben nem Szombathely közigazgatási területén végzett lovas járőrtevékenység) nehezen hasonlítható össze a polgárőr egyesületek kizárólag Szombathely közigazgatási területén végzett gyalogos járőr és mobil járőr tevékenységével. Az előbbiek miatt a felhasználható keret elosztásra kerül a támogatást igénylő polgárőr egyesületek számával, és a Klapka György Lovas Polgárőr és Hagyományőrző Egyesület megkapja az 1 egyesületre jutó átlagot, a többi hagyományos polgárőr egyesület között pedig elosztásra kerül a fennmaradó keret.

A támogatás igénylésének feltétele a polgárőr egyesületek által az Önkormányzati Támogatási Rendszerbe szeptember 30-ig feltöltött kérelmek és azok előírt mellékletei, illetve az egyesületek éves tevékenységének beszámolói (az 1. számú melléklet szerinti táblázatokban).

A beszámolóban lévő táblázatokban szereplő szolgálati formák különböző szorzóval súlyozottak (pl. rendőr-polgárőr járőr, saját szervezésű szolgálat stb.) és így az egyesület által teljesített, szorzókkal módosított óraszám adja meg az egyesület összes eredményességi óraszámát. Az összes egyesület eredményességi óraszámával elosztásra kerül a felosztható fennmaradó keret összege és így megkapjuk az 1 eredményességi óra értékét, amelyet ezt követően visszaszorozzuk az egyesület óraszámával és a kerekítés után megkapjuk az egyes egyesületek eredményességi támogatásának végösszegét.

Az eredményességi támogatás legkésőbb november hónapban kerül kiutalásra az egyesületek részére.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2024. március „.….”**

**(: Kelemen Krisztián :)**

a Bizottság elnöke

**HATÁROZATI JAVASLAT**

**…/2024. (III.25.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat a polgárőr támogatási keret elosztásával kapcsolatos döntés meghozatalára”* című előterjesztést, és javasolja a polgármesternek, hogy a polgárőrségek támogatására fordítható keretösszeg a 2023. évi támogatási rendszerrel megegyezően, az előterjesztésben foglaltak szerint kerüljön elosztásra.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** 2024. április 5. az egyesületek tájékoztatásra